  Виталий Пронин Туннэ нуналэн гинэ улӥсь егитъёс кадь со ӧвӧл. Кылдӥсь шуг-секытъёс шоры но чиньы пыртӥз уг учкы. Солэн ужан нуналыз рос-прос, минутэн-часэн чакламын, нош производствоын кылдоно шугъяськонъёсызлы азьвыл ик дасяськемын.Александр Мерзляковлы куамын арес но ӧвӧл на. Нош ужан стажез 11 ар люкаськемын ни. Берло кыксэ со  тырше мастер луыса.- Школаын дышетскыкум, заводын ужало шуыса, ӧй но малпа, - вера Саша. - 9-тӥ классэз йылпумъякум, ӧй тоды кыӵе профессия бырйыны. Мыным ӵектӥзы механикая 9 номеро лицее мыныны. Озьы слесарь-инструментальщике дышетскыны пыри.Ӝоген пияш вуиз механикая заводысь 46-тӥ цехе практикае. Татын со производствоен рос-прос тодматскыны быгатӥз ни: кызьы мертась инструмент яке пресс-формаос дасяно. Соку ик адӟиз удысаз кылдӥсь шуг-секытъёсты но. Озьы ке но слесарь луон мылкыдыз ӧз куашка.Лицеез йылпумъяса, Саша цехе лыктӥз. Ньыль арзэ ужаз слесарьын. Собере монтажной техникуме дышетскыны пыриз. Сокугес ик Мерзляковлы оскизы инженер-технологлэсь удыссэ.- Валай, вылӥгес должностьын тросгес кыл кутоно луэ, - вера егит специалист. - Мон дыши аслам уже понна сюлмаськыны, шонер сюрес бырйыны. Нош слесарьын ужаса, улон шоры рос-прос учкыны кутски.Техникумез йылпумъяса но выль должностьын ужаса гинэ, Саша ӧз буйгатскы. Улӥз  зарни малпанэн - азьлань мыноно. Озьы 2009-тӥ арын Мерзляков йылпумъяз на гурт удысъя академиез, басьтӥз экономист-менеджерлэсь дипломзэ. Соку заводысь цехлэн начальникез пияшлы ӵектӥз мастерлэсь ужзэ. Саша сюлмаськиз: нош ӧз ке пӧрмы? Пӧрмиз туж ӟеч. Табере кыкетӥ арзэ Мерзляков удысаз мыло-кыдо тырше.Кивалтӥсь понна бадӟым ужпум - котькуд ужасен огкыл шедьтон. Александрлэн участокысьтыз рабочийёс - ваньмыз мӧйы адямиос.- Нырысь-валысь ваче вуонъёсмы вал, - шуэ егит мастер. - Сыӵе дыръёсы мыным бадӟым эшъёсы юрттылӥзы. Соос ик начальниклэсь косэмъёссэ но кызьы радъяны валэктылӥзы.Но арлыдоослэн но пиналъёслэн куспазы кылдӥсь валамтэос сылмизы. Мерзляков тодыны тырше котькуд ужасезлэсь мылкыдзэ, куспазы пумитъяськонъёс уг кылдо. Мастерез воргоронъёс дунъяло но гажало, участоказ но ужез пӧзе.- Александр - оскымон но зэмос кивоштӥсь, - шуэ Мерзляковлэн визьмасез, валтӥсь мастер Сергей Павлович Амелин. - Котькудӥзлы зэмос профессионал луыны уг кылды. Саша дорозь та участокын трос мастеръёс ужазы. Но пуктэм ужпумъёсты быдэсъяны ваньмыз ӧз пӧрмытэ. Мерзляков - уж понна сюлмаськись, кутскемзэ пумозяз быдэстӥсь мурт. Со коллективаз ӟеч кусыпъёс тупатӥз, озьы мастерез ужасьёсыз но, кивалтӥсьёсыз но гажаны кутскизы.Оксана Москова. Теги: Адемкарымон  